Diari Oficial de la Generalitat Valenciana


Sumari del DOGV 5821, del 05-08-2008 (2008/9777)

DECRET 118/2008, d'1 d'agost, del Consell, pel qual es modifiquen els Decrets 123/2006, de 8 de setembre, i 121/2007, de 27 de juliol, aprovatoris, respectivament, de l'Estatut de l'Agència Valenciana de Foment i Garantia Agrària i del Reglament Orgànic i Funcional de la Conselleria d'Agricultura, Pesca i Alimentació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/08/01/118/dof/vci/html**

### Dades del document

Número de DOGV
:   5821

Data del DOGV
:   05-08-2008

Secció del DOGV
:   I. DISPOSICIONS GENERALS

Número del document
:   2008/9777


Data del document
:   01-08-2008

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * Agència Valenciana de Foment i Garantia Agrària
    * Conselleria Agricultura, Pesca i Alimentació
    * reglament intern
    * legislació
    * administració regional

DECRET 118/2008, d'1 d'agost, del Consell, pel qual es modifiquen els Decrets 123/2006, de 8 de setembre, i 121/2007, de 27 de juliol, aprovatoris, respectivament, de l'Estatut de l'Agència Valenciana de Foment i Garantia Agrària i del Reglament Orgànic i Funcional de la Conselleria d'Agricultura, Pesca i Alimentació. [2008/9777]  
La Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, va crear, en l'article 77, l'Agència Valenciana de Foment i Garantia Agrària com a una entitat autònoma de naturalesa mercantil de les previstes en l'article 5.1 del text refós de la Llei d'Hisenda Pública de la Generalitat, i la va dotar de personalitat jurídica diferenciada, patrimoni i tresoreria propis, així com d'autonomia de gestió i plena capacitat jurídica i d'obrar, i queda adscrita a la conselleria competent en matèria d'agricultura, pesca i alimentació.   
Les seues finalitats, assenyalades per eixa llei, són l'execució de les polítiques de foment agrari que establisca la conselleria competent en matèria d'agricultura i ramaderia i, especialment, la tramitació àgil, eficaç i eficient de les línies d'ajudes establides en el marc de les esmentades polítiques.  
Al mateix temps, el Reglament (CE) número 1290/2005, de 21 de juny de 2005, del Consell, sobre finançament de la política agrícola comuna, va determinar un nou model en la gestió de les ajudes finançades pels fons agrícoles europeus, la qual cosa va portar al Consell a designar com a organisme pagador de les ajudes del Fons Europeu Agrícola de Garantia i del Fons Europeu Agrícola de Desenvolupament Rural, a l'Agència Valenciana de Foment i Garantia Agrària, a través del Decret 124/2006, de 8 de setembre, del Consell, pel qual es va designar l'organisme pagador de les despeses corresponents a la política agrícola comuna a la Comunitat Valenciana i s'establix la seua organització i el seu funcionament.   
L'Estatut de l'Agència, aprovat pel Decret 123/2006, de 8 de setembre, del Consell, pel qual es va aprovar l'Estatut de l'Agència Valenciana de Foment i Garantia Agrària, és el marc que definix l'organització i el règim jurídic de l'Agència, la distribució de les seues competències i la definició dels seus aspectes administratius, patrimonials i econòmics, dins de les previsions de la seua llei creadora.  
La política agrícola comuna està actualment en un procés d'evolució cap al sosteniment de les rendes, en detriment del sosteniment dels mercats i el desenvolupament del medi rural, a través d'ajudes als agricultors condicionades a pràctiques comprovades que tinguen cura del medi ambient i del medi rural. A més, la protecció dels interessos financers comunitaris exigix controls administratius i sobre el terreny previs al pagament, que permeten verificar el compliment de la normativa general i sectorial, i dels requisits legals de gestió en l'àmbit del medi ambient, la salut pública, i la sanitat i benestar dels animals, així com de les bones condicions agràries i mediambientals assenyalades per la normativa comunitària, es-panyola i de la Comunitat Valenciana.  
Tot això ha multiplicat el nombre de línies d'ajuda i de potencials beneficiaris, el nombre de controls necessaris, i ha augmentat la complexitat en la seua tramitació, cosa que implica a tots els òrgans gestors en l'organització central, provincial i comarcal de la Conselleria d'Agricultura, Pesca i Alimentació que tenen delegades les funcions d'autorització de pagaments i de realització de controls (Acords de 31 de juliol de 2007, de delegació del pagament de fons FEAGA, i de 31 d'agost de 2007, de delegació del pagament de fons FEADER).  
En conseqüència, l'Agència, amb la finalitat de complir millor les seues finalitats pel que fa a la tramitació àgil, eficaç i eficient de les ajudes comunitàries establides, i d'exercir les funcions de coordinació establides en l'article 5 del seu Estatut, requerix integrar en la seua estructura una unitat, amb rang de servici, encarregada de l'impuls, la coordinació i l'harmonització tant de la gestió de les ajudes, com dels controls d'admissibilitat i condicionalitat previs al pagament.  
Finalment, raons d'organització aconsellen un canvi d'adscripció de l'Agència des de la Secretaria Autonòmica a la Subsecretaria.   
En virtut d'això, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 1 d'agost de 2008,   
DECRETE  
Article 1  
Es modifica l'article 13, apartat 1, de l'Estatut de l'Agència Valenciana de Foment i Garantia Agrària, aprovat pel Decret 123/2006, de 8 de setembre, del Consell, en la redacció donada pel Decret 121/2007, de 27 de juliol, que quedarà redactat com seguix:   
«1. El/la director/-a de l'Agència, el titular de la qual serà el/la subsecretari/-ària de la conselleria competent en matèria d'agricultura i ramaderia ...».  
Article 2  
Es modifica l'article 15, apartat 3, de l'Estatut de l'Agència Valenciana de Foment i Garantia Agrària, aprovat pel Decret 123/2006, de 8 de setembre, del Consell, i s'afig el subapartat d), que queda redactat en els termes següents:   
«d) Servici de Coordinació Tècnica i de Controls  
Exercirà les funcions de:   
- Seguiment de la normativa comunitària i espanyola d'aplicació, i informació als òrgans de gestió.  
- Anàlisi i avaluació dels processos i procediments de gestió de les línies d'ajuda.  
- Harmonització dels manuals de gestió i procediment.  
- Coordinació tècnica en la gestió de les línies.  
- Elaboració de propostes per a una major agilitat, eficàcia i eficiència en la gestió de les ajudes, tant pel que fa als mitjans humans com a les ferramentes tecnològiques i a l'organització.  
- Seguiment de les instruccions i plans de controls administratius i sobre el terreny de l'organisme de coordinació estatal, i adaptació, si és el cas, a la Comunitat Valenciana.  
- Coordinació i harmonització dels plans de control per a les diferents línies d'ajuda, i dels manuals de procediment corresponents.  
- Coordinació i harmonització de les mostres, i de la planificació temporal dels controls.  
- Propostes per a la millora dels processos de control administratiu i sobre el terreny, tant en els aspectes de l'organització com de la verificació del compliment de les garanties legals.  
- Harmonització dels informes de control i resta de documentació acreditativa dels controls realitzats.  
- En la mesura que s'amplie la realització de controls previs al pagament d'ajudes comunitàries, adopció de les funcions necessàries per a garantir el compliment de la normativa comunitària, espanyola i autonòmica en la matèria.  
- Totes aquelles que li siguen assignades en matèria de coordinació tècnica i dels controls de les ajudes comunitàries en el marc de les funcions i competències de l'Agència».  
Article 3  
Se suprimix l'apartat 2 de l'article 8 del Decret 121/2007, de 27 de juliol, del Consell, pel qual es va aprovar el Reglament Orgànic i Funcional de la Conselleria d'Agricultura, Pesca i Alimentació.  
Article 4  
S'afig un punt 4 a l'article 15 del Decret 121/2007, de 27 de juliol, del Consell, pel qual es va aprovar el Reglament Orgànic i Funcional de la Conselleria d'Agricultura, Pesca i Alimentació, en els termes següents:   
«4. L'Agència Valenciana de Foment i Garantia Agrària s'adscriu a la conselleria que tinga atribuïdes les competències en matèria d'agricultura i ramaderia, a través de la Subsecretaria i davall la superior direcció del/de la conseller/a. El/la titular de la Subsecretaria és el director de l'Agència de Foment i Garantia Agrària.»  
DISPOSICIONS FINALS  
Primera. Facultats de desenvolupament i execució  
S'autoritza la consellera d'Agricultura, Pesca i Alimentació per a dictar les disposicions i resolucions necessàries per al desenvolupament i l'execució del present decret.  
Segona. Modificacions pressupostàries  
El conseller d'Economia, Hisenda i Ocupació durà a terme les modificacions pressupostàries necessàries per al compliment d'allò que es preveu en el present decret.  
Tercera. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 1 d'agost de 2008  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI